何梦桂
送野塘王经历三十韵
切变浩无极，俯仰长吁嘻。
人情恩与雠，相值每不期。
邯郸至受兵，何与鲁酒醨。
弄丸本我心，乃解两家围。
怀古意未竟，伤今有余悲。
世无武城宰，偃室有谁归。
世无吴兴令，牛屋奚敢辞。
不虞涉吾地，叫嚣且突隳。
樽俎化桎梏，宾主生戎夷。
范睢几拉骼，蔡泽成成颐。
自怜还自笑，此物至奚宜。
犁牛受鞭絷，文貍附阱机。
此岂物有罪，罪在角与皮。
安之若有命，虽死无悔追。
俄闻天际星，一夕躔次移。
光芒照人间，是为使者车。
翩然下青冥，持斧衣绣衣。
文章星斗烂，号令雷霆威。
幕府遴高选，分遣羽檄飞。
君来山水县，草木生光辉。
洗手奉三尺，不肯枉毫釐。
登山缚虎兕，入水擒蛟螭。
斯民久疮痏，妪喣以每慈。
遂使斯道福，溥及山泽癯。
盘水无先容，倾盖无素知。
南北风马牛，何以极至斯。
生物不言功，固匪天地私。
寸草犹有心，那得报春晖。
临行持杯水，劝君重踌躇。
为我更持献，端谢夹谷师。